เอสเอ็มอีทหารไทย ตะลุยซัพพลายเชน
กลุ่มเอสเอ็มอี “ทหารไทย” ลุยลูกค้าซัพพลายเชนผ่านบริษัทขนาดใหญ่ 50 ราย ตั้งเป้าสินเชื่อใหม่ 3.6 หมื่นล้านบาท
26 ม.ค. 2555

กลุ่มเอสเอ็มอี “ทหารไทย” ลุยลูกค้าซัพพลายเชนผ่านบริษัทขนาดใหญ่ 50 ราย ตั้งเป้าสินเชื่อใหม่ 3.6 หมื่นล้านบาท
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลาย เชน ธนาคารทหารไทย กล่าวว่า ปีนี้ธนาคารตั้งเป้าปล่อยสินเชื่อเอสเอ็มอี 3.6 หมื่นล้านบาท จะเพิ่มลูกค้าใหม่ 6,000 ราย เน้นกลุ่มลูกค้าซัพพลายเชนที่เป็นคู่ค้ากับบริษัทขนาดใหญ่ เช่น บริษัท ปตท. บริษัท ปูนซิเมนต์ไทย และบริษัท บุญรอดบริวเวอรี่
“ในปีนี้มีแผนเข้าหาลูกค้าเอสเอ็มอีผ่านบริษัทขนาดใหญ่อีก 40-50 ราย ตั้งเป้าหมาย 2 หมื่นล้านบาท” นายปพนธ์ กล่าว
สำหรับการให้บริการซัพพลายเชน ธนาคารจะเข้าช่วยบริหารการค้าที่มีเครือข่ายกระจายอยู่ทั่วประเทศช่วยในการบริหารเงินสด และลดปริมาณเช็ค รวมถึงการบริหารบัญชีค้างรับค้างจ่าย และบริหารเงินคงเหลือในแต่ละวันให้เพียงพอต่อการดำเนินธุรกิจ
“ถ้าลูกค้ามีการบริหารกระแสเงินสดดี เอสเอ็มอีก็จะใช้เงินกู้ไม่มาก จริงๆ แล้วการปล่อยกู้เกินความต้องการของลูกค้าเป็นเรื่องที่ไม่ดี เพราะลูกค้าเอสเอ็มอีสายป่านสั้นอยู่แล้ว ธนาคารควรดูความเสี่ยงให้กู้ตามความต้องการของลูกค้า ต้นทุนลูกค้าก็จะลด” นายปพนธ์ กล่าว
ธนาคารตั้งเป้าหมายยอดสินเชื่อคงค้างเติบโต 35-40% จากปีก่อนมียอดสินเชื่อคงค้าง 100,135 ล้านบาท โดยธนาคารมียอดปล่อยสินเชื่อที่มีการค้ำประกันจากบรรษัทประกันสินเชื่ออุตสาหกรรมขนาดย่อม (บสย.) คิดเป็น 40% ด้วยวงเงิน 4.5 หมื่นล้านบาท